CELEX: 32021R0665
Language: sk
Date: 2021-04-22 00:00:00
Title: Vykonávacie nariadenie Komisie (EÚ) 2021/665 z 22. apríla 2021, ktorým sa mení vykonávacie nariadenie (EÚ) 2017/373, pokiaľ ide o požiadavky na poskytovateľov manažmentu letovej prevádzky/leteckých navigačných služieb a na iné funkcie siete manažmentu letovej prevádzky vo vzdušnom priestore U-space určenom v riadenom vzdušnom priestore (Text s významom pre EHP)

23.4.2021   
               
               
                  SK
               
               
                  Úradný vestník Európskej únie
               
               
                  L 139/184
               
            
         VYKONÁVACIE NARIADENIE KOMISIE (EÚ) 2021/665
         z 22. apríla 2021,
         ktorým sa mení vykonávacie nariadenie (EÚ) 2017/373, pokiaľ ide o požiadavky na poskytovateľov manažmentu letovej prevádzky/leteckých navigačných služieb a na iné funkcie siete manažmentu letovej prevádzky vo vzdušnom priestore U-space určenom v riadenom vzdušnom priestore
         (Text s významom pre EHP)
         EURÓPSKA KOMISIA
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 216/2008 a (ES) č. 552/2004 a nariadenie Rady (EHS) č. 3922/91 (1), a najmä na jeho článok 43,
         keďže:
         
                     (1)
                  
                  
                     Vo vykonávacom nariadení Komisie (EÚ) 2017/373 (2) sa stanovujú spoločné požiadavky na poskytovanie manažmentu letovej prevádzky a leteckých navigačných služieb (ďalej len „ATM/ANS“) a na ostatné funkcie siete manažmentu letovej prevádzky (ďalej len „funkcie siete ATM“) pre všeobecnú letovú prevádzku a dohľad nad nimi.
                  
               
                     (2)
                  
                  
                     Prijatím vykonávacieho nariadenia Komisie (EÚ) 2021/664 (3) by sa mohol určiť vzdušný priestor U-space v rámci riadeného vzdušného priestoru, kde sa lietadlá s posádkou prevádzkujú popri bezpilotných lietadlách. S cieľom zaistiť bezpečnosť takejto prevádzky by sa vykonávacie nariadenie (EÚ) 2017/373 malo zmeniť tak, aby obsahovalo potrebné požiadavky na poskytovateľov letových prevádzkových služieb, pokiaľ ide o koordináciu s poskytovateľmi služieb U-space a prípadne s jednotnými poskytovateľmi spoločných informačných služieb.
                  
               
                     (3)
                  
                  
                     V určenom vzdušnom priestore U-space v riadenom vzdušnom priestore by poskytovatelia leteckých navigačných služieb mali zostať zodpovední za poskytovanie leteckých navigačných služieb prevádzkovateľom lietadiel s posádkou. Poskytovatelia leteckých navigačných služieb by mali vykonávať aj takzvanú dynamickú zmenu usporiadania vzdušného priestoru U-space, aby sa zabezpečilo bezpečné oddelenie lietadiel s posádkou a bezpilotných lietadiel.
                  
               
                     (4)
                  
                  
                     Mali by sa zaviesť osobitné postupy a komunikačné zariadenia medzi príslušnými stanovišťami letových prevádzkových služieb, poskytovateľmi služieb U-space, prevádzkovateľmi UAS a prípadne jednotnými poskytovateľmi spoločných informačných služieb s cieľom zabezpečiť koordinované uplatňovanie dynamickej zmeny usporiadania vzdušného priestoru U-space všetkými subjektmi zainteresovanými na prevádzke.
                  
               
                     (5)
                  
                  
                     S cieľom zabezpečiť riadne vykonávanie tohto nariadenia by členské štáty a dotknuté zainteresované strany mali mať dostatok času na to, aby prispôsobili svoje postupy novému regulačnému rámcu pred tým, ako sa toto nariadenie bude uplatňovať.
                  
               
                     (6)
                  
                  
                     Agentúra Európskej únie pre bezpečnosť letectva vo svojom stanovisku č. 01/2020 (4) navrhla opatrenia v súlade s článkom 75 ods. 2 písm. b) a c) a článkom 76 ods. 1 nariadenia (EÚ) 2018/1139.
                  
               
                     (7)
                  
                  
                     Vykonávacie nariadenie (EÚ) 2017/373 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            Zmeny vykonávacieho nariadenia (EÚ) 2017/373
            Vykonávacie nariadenie (EÚ) 2017/373 sa mení takto:
            
                        1.
                     
                     
                        V prílohe I sa dopĺňajú tieto body:
                        
                                    „260.
                                 
                                 
                                    ‚vzdušný priestor U-space‘ je zemepisná oblasť UAS určená členskými štátmi, v ktorej sa prevádzka UAS povoľuje len s podporou služieb U-space;
                                 
                              
                                    261.
                                 
                                 
                                    ‚služba U-space‘ je služba využívajúca digitálne služby a automatické funkcie určená na podporu bezpečného, chráneného a efektívneho prístupu veľkého počtu UAS do vzdušného priestoru U-space;
                                 
                              
                                    262.
                                 
                                 
                                    ‚spoločná informačná služba‘ je služba pozostávajúca zo šírenia statických a dynamických údajov s cieľom umožniť poskytovanie služieb U-space na účely manažmentu prevádzky bezpilotných lietadiel;
                                 
                              
                                    263.
                                 
                                 
                                    ‚dynamická zmena usporiadania vzdušného priestoru‘ je dočasná úprava vzdušného priestoru U-space s cieľom zohľadniť krátkodobé zmeny prevádzkových potrieb dopravy s ľudskou posádkou úpravou geografických hraníc daného vzdušného priestoru U-space.“
                                 
                              
                  
                        2.
                     
                     
                        V oddiele 1 podčasti A prílohy IV sa dopĺňa toto ustanovenie ATS.OR.127:
                        „ATS.OR.127 Koordinácia poskytovateľmi letových prevádzkových služieb vo vzdušnom priestore U-space
                        
                        Poskytovatelia letových prevádzkových služieb:
                        
                                    a)
                                 
                                 
                                    poskytujú na nediskriminačnom základe príslušné informácie o letovej prevádzke týkajúce sa lietadiel s posádkou, ktoré sú potrebné ako súčasť spoločných informačných služieb uvedených vo vykonávacom nariadení (EÚ) 2021/664 (*1) pre vzdušný priestor U-Space zriadený v riadenom vzdušnom priestore, v ktorom je poskytovateľ letových prevádzkových služieb určený na poskytovanie svojich služieb;
                                 
                              
                                    b)
                                 
                                 
                                    zriaďujú koordinačné postupy a komunikačné zariadenia medzi vhodnými stanovišťami letových prevádzkových služieb, poskytovateľmi služieb U-space a prípadne jednotnými poskytovateľmi spoločných informačných služieb, ktoré umožňujú poskytovanie týchto údajov.
                                 
                              
                           (*1)  Vykonávacie nariadenie Komisie (EÚ) 2021/664 z 22. apríla 2021 o regulačnom rámci pre priestor U-space (Ú. v. EÚ L 139, 23.4.2021, s. 161).“"
                        
                     
                  
                        3.
                     
                     
                        V oddiele 2 podčasti B prílohy IV sa dopĺňa toto ustanovenie ATS.TR.237:
                        „ATS.TR.237 Dynamická zmena usporiadania vzdušného priestoru U-space
                        
                        Stanovištia riadenia letovej prevádzky:
                        
                                    a)
                                 
                                 
                                    dočasne ohraničia oblasť v určenom vzdušnom priestore U-space, kde sa môže vykonávať prevádzka UAS, s cieľom zohľadniť krátkodobé zmeny prevádzkových potrieb dopravy s posádkou úpravou vodorovných a vertikálnych hraníc vzdušného priestoru U-space;
                                 
                              
                                    b)
                                 
                                 
                                    zabezpečia, aby príslušní poskytovatelia služieb U-space a prípadne jednotliví poskytovatelia spoločných informačných služieb boli včas a účinne informovaní o aktivácii, deaktivácii a dočasných obmedzeniach určeného vzdušného priestoru U-space.“
                                 
                              
                  
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 26. januára 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. apríla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1).
         
            (3)  Vykonávacie nariadenie Komisie (EÚ) 2021/664 z 22. apríla 2021 o regulačnom rámci pre priestor U-space (pozri stranu 161 tohto úradného vestníka).
         
            (4)  https://www.easa.europa.eu/document-library/opinions.